PanARMENIAN.Net - "Հայաստանը Հունաստանին համարում է բարեկամ երկիր, եւ այդ բարեկամությունը վերջին տարիների հետեւողական հարաբերությունների ճանապարհով է զարգացել", - հայտարարել է պաշտոնական այցով Հունաստանում գտնվող Հայաստանի նախագահ Ռոբերտ Քոչարյանը իր հույն գործընկեր Կարոլոս Պապուլիասի հետ հանդիպումից հետո: Հայաստանի նախագահի խոսքերով, երկու երկրների միջեւ եղել են սիստեմատիկ քաղաքական շփումներ, որոնց մակարդակը գոհացուցիչ է: Քոչարյանը նշել է նաեւ այդ կապերի զարգացման անհրաժեշտությունը: ՀՀ նախագահը շնորհակալություն է հայտնել տարբեր ոլորտներում Հայաստանին Հունաստանի աջակցության եւ համագործակցության ծրագրերին զարկ տալու համար: Նա նշել է, որ բարեփոխումների ծրագրեր կան, եւ այդ բարեփոխումները պետք է լինեն ի նպաստ երկու երկրների: Ինչ վերաբերվում է Կ.Պապուլիասի հետ բանակցություններին, Ռոբերտ Քոչարյանը նշել է, որ տարբեր հարցեր են քննարկվել, քննարկումները բովանդակալից էին եւ հատկապես ծանրացել են Կովկասյան, Բալկանյան եւ Հունաստանի տարածաշրջանի խնդիրների վրա: